text: Mand fængslet for at sætte ild til familierådgivningen
  25 april 2018 kl. 13.11
  En 53-årig mand er onsdag blevet varetægtsfængslet for forsætlig brandstiftelse i Esbjerg.
  Ved et grundlovsforhør ved Retten i Esbjerg blev den 53-årige mand varetægsfængslet i fire uger.
  Ifølge anklagemyndigheden ved Syd- og Sønderjyllands Politi er manden sigtet for brandstiftelse, fordi han tirsdag eftermiddag forsøgte at sætte ild til Esbjerg Kommunes Familierådgivning på Darumvej i Esbjerg.
  Manden blev tirsdag anholdt, efter at han havde kastet en molotovcocktail mod bygningen. Der skete dog kun materielle skader.
  Den 53-årige forlod området i bil. Men det lykkedes efterfølgende, for en patrulje fra Syd- og Sønderjyllands Politi, at fange manden.
  